钦定古今图书集成/理学汇编/经籍典/第156卷 > 群书备考 > 诗
## 钦定古今图书集成/理学汇编/经籍典/第156卷 > 群书备考 > 诗

古者《诗》本三千馀篇，孔子删之，为三百十一篇。

孔子纯取周诗，上采殷，下取鲁，今又逸六篇，凡三百五篇。欧阳氏曰：“删云者，非止全篇删去也。或篇删其章，或章删其句，句删其字，如《棠棣之华》四句，此《小雅棠棣》之诗也，夫子谓莫以室为远，害于兄弟之义，故篇删其章也。《衣锦尚䌹》，文之著也，此《鄘风·君子偕老》之诗也，夫子恶其尽饰之过，恐其流而不返，故章删” 其句也。“谁能秉国成，不自为政，卒劳百姓” ，此《大雅节南山》之诗。夫子以“能” 之一字为意之害，故句删其字也。

悯平王之教化不行，则以《雅》为《风》；尊周公之大有勋
劳，则以《风》为《颂》；治国先齐家，以《二南》居三百篇之首；
乱极则思治，以《邠风》居十三国之终。至汉而说《诗》者
分为四家。《鲁诗》始于申培，而盛于韦贤。

汉初有鲁人申培，即申公，受《诗》于浮丘伯，作《训诂》，是为《鲁诗》。又有韦贤、王式，皆传之。

《齐诗》始于辕固，而盛于匡衡。

辕之诗失之杂

《韩诗》起于韩婴，而盛于王吉。

婴，孝文时为博士，推诗人之意而作《内外传》数万言，其语颇与齐鲁殊。又解《汉广》载女子佩瑱之事。

《毛诗》起于毛公，而显于郑元。

毛公者，有大毛公、小毛公。按《后汉儒林传》称毛苌传《诗》，而孔氏《正义》作《郑谱》云：“鲁人大毛公为《诂训》，传于其家。河间献王得而献之，以小毛公为博士。” 然则苌乃大毛公也。后汉有九江谢曼卿，善《毛诗》，又为之训。东海卫敬仲受学于曼卿，先儒相承，谓之《毛诗序》，子夏所创，毛公及敬仲又加润色，郑众、贾逵、马融并作《毛诗传》，郑康成元作《毛诗笺》，故谓之《毛诗郑笺》。按苌之说《诗》，其释“《鸱鸮》也” ，与《金縢》合；释《北山》“蒸民也” ，与《孟子》合；释“昊天有成命” ，与《国语》合；释《清人》《硕人》《黄鸟》、“皇矣” ，与《左传》合；而序《由庚》等六章与《仪礼》合。当毛氏时，《左氏》未出，《孟子》《国语》《仪礼》未甚行，而毛说皆与之合，不谓源流有自，可乎？据《史》，毛公，赵人，与河间王同时，三传而为徐敖。初无谢曼卿者，独《贾逵传》云：“父徽，学《诗》于谢曼卿。”

嗣后疏之者何？引全缓辈，而惟刘焯兄弟为殊绝。

诸儒称其“警拔一时，骋辔千里。”

宋，欧阳氏

欧公作《诗本义》煞有好处。但生平不信符命，尝著书以《河图》《洛书》为妖妄。今又以生民元鸟之诗为怪说，而疑三代受命之符，则过矣。

苏氏。

其说以《毛诗序》为卫宏作，非孔子之书，止存其首一言，馀皆删去。按司马迁曰：“周道缺而《关雎》作。” 扬雄曰：“周康之时，颂声作于下，《关雎》作于上。” 与今之《诗序》之意纯不同，则知《序》非孔子之旧明矣。

诸家皆有训释，至《朱传》出，而其说始定焉。

郑夹漈专诋毛《序》，朱子采其说，以《大、小序》目为一编，而辨其是非。言《关雎》则取匡衡《柏舟》。“妇人之诗” 则取刘向《笙诗》。“有声无词” ，则取《仪礼》；“上天甚神” ，则取《战国策》。“何以恤我” ，则取《左氏传》《抑戒自警》。“昊天有成命” ，“道成王之德” ，则取《国语》；“陟降庭止” 则取《汉书注》；“宾之初筵” 、“饮酒悔过” ，则取《韩诗序》。自以为无遗恨，宜矣。